Прамяніся ярчэй і ярчэй  
*Авяр’ян Дзеружынскі*

Прамяніся ярчэй і ярчэй

Ды звіні ўсё званчэй і званчэй,

Наша простае, шчырае слова —

Беларуская мова.

Нізавошта не скажаш ніколі,

Лепш не выкажаш радасці, болю

У адзіным, адным толькі слове,

Як на мове сваёй, роднай мове.

Тут і плёскат блакітных азёраў,

Тут і гоман адвечнага бору,

Спеў салоўкі, куванне зязюлі,

Голас сэрца любімай матулі.

А ці будзеш так сам сумаваць,

Ці вясёлую песню спяваць,

А ці рэха будзіць у дуброве,

Як на мове сваёй, роднай мове?

Прамяніся ж ярчэй і ярчэй

Ды звіні ўсё званчэй і званчэй,

Наша простае, шчырае слова —

Беларуская мова.